รวบหนุ่มลักเงินวัดกว่า 2 แสน เปย์สาวพัทยา นั่งหลับคาห้างให้ตำรวจจับ
ตำรวจควบคุมตัวหนุ่มลักเงินวัดเทพบุตร กว่า 2 แสน เที่ยวซื้อทอง-แจกเงินสาวพัทยา เหนื่อยหนัก นั่งหลับคาห้างฯ ให้ตำรวจมาจับจากกรณีเมื่อวันที่ 14 สิงหาคม 2563 พระสมเจตน์ เตชะธโร รักษาการเจ้าอาวาสวัดเทพบุตร ต.ห้วยใหญ่ อ.ห้วยใหญ่ จ.ชลบุรี ได้เดินทางเข้าแจ้งความร้องทุกข์กับ ร.ต.อ.สุภชาติ วสุสกุลเจริญ สว.สอบสวน สภ.ห้วยใหญ่ ว่า คนร้ายเข้าไปลักทรัพย์ภายในกุฏิ กวาดเอาทรัพย์สินไปเป็นเงินสด 200000 บาท ซึ่งเป็นเงินที่จะซื้อกระเบื้องปูพื้นศาลาปฏิบัติธรรม และพระเครื่องวัดดัง 20 องค์ มีดหมอลงอาคม 1 เล่มไป พร้อมแจ้งเบาะแสผู้ต้องสงสัยกับเจ้าหน้าที่ตำรวจล่าสุด เมื่อเวลา 15.00 น. วันที่ 16 สิงหาคม 2563 พ.ต.อ.อภิชนัน วัฒนวรากูล ผกก. สภ.ห้วยใหญ่ พ.ต.ท.เอกรินทร์ สิกขากูล รอง ผกก.สืบสวน สภ.ห้วยใหญ่ นำกำลังออกติดตามคนร้ายจากเบาะแสที่ได้ จนกระทั่งทราบว่า ผู้ต้องสงสัยเข้าไปใช้บริการร้านตัดผม ภายในศูนย์การค้าแห่งหนึ่ง แล้วเกิดหลับคาเก้าอี้ตัดผม จึงประสานเจ้าหน้าที่ตำรวจ สภ.เมืองพัทยา ควบคุมตัวไว้ ก่อนจะนำตัวมาสอบสวนยังสภ.ห้วยใหญ่ ทราบชื่อต่อมาคือ นายสมชาย ลายขาว อายุ 48 ปี ชาวจังหวัดนครพนมโดยก่อนการจับกุมนั้น พลเมืองดีซึ่งติดตามข่าวอยู่ ได้แจ้งเบาะแสคนร้าย หลังจากพบว่า นายสมชายได้เข้าไปเที่ยวภายในสถานบันเทิงแห่งหนึ่งที่พัทยา โดยการ์ดของสถานบันเทิงได้ตรวจยึดอาวุธมีด ลักษณะเป็นมีดหมอลงอาคม ซึ่งมีลักษณะตรงกับของพระสมเจตน์ เอาไว้ได้ส่วนผู้ก่อเหตุ เมื่อเข้าไปในร้านแล้ว ได้แจกจ่ายเงินให้กับหญิงสาวภายในสถานบันเทิง สร้างความแปลกใจให้กับผู้พบเห็นเป็นอย่างมาก นอกจากนี้ยังนำเงินไปซื้อสร้อยคอทองคำหนักหนึ่งบาทให้กับผู้หญิงอีกด้วย เมื่อเจ้าหน้าที่รู้เบาะแสจึงได้ออกติดตาม จนกระทั่งเจอตัวนั่งหลับอยู่ภายในศูนย์การค้า จึงประสานเจ้าหน้าที่ตำรวจ สภ.เมืองพัทยา ควบคุมตัวไว้ได้เบื้องต้น นายสมชาย ให้การรับสารภาพว่า เป็นผู้ก่อเหตุจริง ส่วนเงินสดที่ขโมยมา และพระเครื่อง ตนเองจำไม่ได้ว่าไปไหนหมดแล้วจากการตรวจสอบประวัติพบว่า เคยถูกจำคุกในคดีลักทรัพย์มาแล้วหลายครั้ง เจ้าหน้าที่จึงได้ควบคุมตัวพร้อมรวบรวมหลักฐานเป็นกล้องวงจรปิดของสถานบันเทิง ที่บันทึกภาพพฤติกรรมขณะผู้ก่อเหตุนำเงินไปแจกให้กับผู้หญิงไว้ได้ ส่งพนักงานสอบสวนดำเนินคดีตามกฎหมายต่อไปขณะที่ พระสมเจตน์ เตชะธโร รักษาการเจ้าอาวาสวัดเทพบุตร ยังฝากประชาสัมพันธ์ถึงผู้ที่ได้รับเงิน ซึ่งเป็นเงินที่จะนำมาทำนุบำรุงวัด และพระเครื่องไป หากสามารถนำมาคืนได้ทางวัดก็ยินดี แต่หากว่าจำเป็นจะต้องนำเงินจำนวนนั้นไปเลี้ยงดูครอบครัวก็ไม่เป็นไร.
ตำรวจควบคุมตัว หนุ่มลักเงินวัดเทพบุตร กว่า 2 แสน เที่ยวซื้อทอง-แจกเงินสาวพัทยา เหนื่อยหนัก นั่งหลับคาห้างฯ ให้ตำรวจมาจับ
ลักทรัพย์,ขโมยเงินวัด,ข่าวชลบุรี,เปย์สาว,พัทยา,หลับคาห้าง,ข่าวทั่วไป